గోవిందుడు_అందరివాడేలే
నటీనటుల ఎన్నిక
తొలుత దగ్గుబాటి వెంకటేష్, రాం చరణ్ తేజ, ఘట్టమనేని కృష్ణ ఈ సినిమాలో ముఖ్యపాత్రలు పోషించడనికి ఎన్నుకోబడ్డారు అని వార్తలొచ్చాయి. రాం చరణ్ తేజ నటించిన తుఫాన్ సినిమా ఆడియో ఆవిష్కరణకు వెంకటేష్ హాజరవ్వడం ఈ వార్తకు బలాన్ని చేకూర్చింది. సెప్టెంబరు నెలలో ఈ వార్తలు నిజమేనని తేలడంతో కథానాయికల పాత్రలకు నయనతార, కాజల్ అగర్వాల్ ఎంపిక చెయ్యవచ్చని వార్తలొచ్చాయి. ఆపై వెంకటేష్ చరణ్ బాబాయిగా నటిస్తారని తెలియజేసారు. అయితే అక్టోబరు మొదట్లోనే కృష్ణ ఆరోగ్య సమస్యల వల్ల ఈ సినిమా నుంచి తప్పుకుంటున్నట్టు తెలియజేసారు. నవంబరు నెల చివర్లో ప్రముఖ తమిళ నటుడు, దర్శకుడు రాజ్ కిరణ్ ఈ సినిమాలో కృష్ణ నటించాల్సిన పాత్రలో నటిస్తున్నారని వెల్లడించారు. ఈ సినిమా కోసం కృష్ణవంశీ పల్లెటురిలో పెరిగిన అందమైన అమ్మాయిలా కనిపించే అమ్మాయి కోసం వెతుకుతున్నాడని అన్నారు. డిసెంబరు నెల మధ్యలో వెంకటేష్ సినిమానుంచి తప్పుకోగా ఆయన పాత్రను శ్రీకాంత్ భర్తీ చేసారు. ఆపై చరణ్ సరసన కథానాయికగా రాఖీ సినిమాలో కృష్ణవంశీతో పనిచేసిన ఇలియానా, ఆపై హైదరాబాదుకి చెందిన మోడల్ చాందిని చౌదరిల పేర్లను పరిశీలించారు. ఆ తర్వాత తమన్నా కథానాయికగా ఎన్నికయ్యారని వార్తలొచ్చాయి. కానీ తమన్నా ఆగడు, బాహుబలి సినిమాల చిత్రీకరణల్లో బిజీగా ఉండటం వల్ల డేట్స్ కేటాయించలేకపోయారు. మళ్ళీ కాజల్ కథానాయికగా ఎన్నికవుతారని వార్తలొచ్చాయి. చివరికి జనవరి 2014 మొదటి వారంలో కృష్ణవంశీ కాజల్ ఇద్దరు కథానాయికలలో ఒకరిగా ఎన్నికయ్యారని, శ్రీకాంత్ సరసన నటించే కథానాయిక కోసం ఆలోచిస్తున్నామని కృష్ణవంశీ స్పష్టం చేసారు. ఆ తర్వాత మీడియాతో మాట్లాడుతూ శ్రీకాంత్ తను చరణ్ యువ బాబాయిగా నటిస్తున్నానని, పాత్రకోసం జుట్టు పెంచుతున్నానని వెళ్ళడించారు. జనవరి నెలమధ్యలో కమలినీ ముఖర్జీ ఈ సినిమాలో శ్రీకాంత్ సరసన నటిస్తోందని వార్తలొచ్చాయి. ఆ వార్తలు నిజమేనని స్పష్టం చేస్తూ ఆ పాత్రను సమర్థవంతంగా పోషించగల వయసు, అనుభవం, ఆత్మవిశ్వాసం కమలినీకి ఉన్నాయని, అందుకే తనని కథానాయికగా ఎన్నుకున్నాని కృష్ణవంశీ మీడియాకి స్పష్టం చేసారు. ఫిబ్రవరి నెలమధ్యలో చరణ్ తండ్రి పాత్రకు కృష్ణవంశీ అక్కినేని నాగార్జునను నటింపజేయాలనుకున్నాడనీ, అందుకు ఆయనతో సంప్రదింపులు జరిపారని పుకార్లు మొదలయ్యాయి. కానీ మరుసటి రోజే ఆ వార్తలను ఖండించాక మరలా జగపతి బాబు కానీ, తమిళ నటుడు శరత్ కుమార్ కానీ చరణ్ తండ్రిగా నటించవచ్చన్న వాదన మొదలయ్యింది. రామేశ్వరంలో చిత్రీకరణ జరుగుతుండగా శబరీష్ కంద్రేగుల దర్శకత్వం వహించిన "ది వైవా" అనే షార్ట్ ఫిల్మ్ ద్వారా ప్రఖ్యాతి గాంచిన చెముడు హర్షను ఒక ముఖ్యమైన హాస్యభరితపాత్రకు ఎంచుకున్నారు కృష్ణవంశీ. ఈ వార్తను హర్ష స్వయంగా ధ్రువీకరించాడు. 2014 ఫిబ్రవరి 14న చరణ్ పోనీటెయిల్ వేసుకుని బసంతి సినిమా పాట విడుదలకు హాజరయ్యాడు. ఆ క్షణం నుంచీ అదే చరణ్ ఈ సినిమాలో కనిపించనున్న వేషమని ప్రచారం జరిగింది. కృష్ణవంశీ దానిని ధ్రువీకరించడంతో చరణ్ ప్రవాసాంధ్రుడిగా నటిస్తున్నాడన్న వార్తలు నిజమయ్యాయి. మార్చి నెలచివర్లో జగపతి బాబు ఈ సినిమాలో చరణ్ తండ్రిగా నటించేందుకు ఒప్పుకున్నారని వార్తలొచ్చాయి. అదే సమయంలో చరణ్ కొన్ని సీన్స్ లో సాంప్రదాయబద్దమైన పంచ కట్టులో కనిపించనున్నారు అని వార్తలొచ్చాయి. జగపతి బాబు మాత్రం తర్వాత తనని కృష్ణవంశీ చరణ్ తండ్రి పాత్రకోసం కలిసాడనీ, తను మాత్రం ఆ పాత్రని సున్నితంగా తిరస్కరించానని స్పష్టం చేసారు. తాను ఇంకా క్యారెక్టర్ పాత్రల్లో న‌టించాల్సి ఉంద‌నీ, ఈ ద‌శ‌లో తండ్రి పాత్రల్లోకి మార‌డం స‌బ‌బు కాద‌ని ఆయ‌న అన్నారు. మే నెలచివర్లో దర్శకనిర్మాతలు ప్రకాశ్ రాజ్ ఈ సినిమాలో చరణ్ తాతయ్యగా నటిస్తున్నారని స్పష్టం చేసారు. తొలుత రాజ్ కిరణ్ ఈ పాత్రను చెయ్యాల్సినప్పటికీ ఆయన కంటే ప్రకాశ్ రాజ్ అయితే మంచి చాయిస్ అని చివరి నిమిషంలో ప్రకాశ్ రాజ్ ని ఎన్నుకున్నట్లు ఈ చిత్ర వర్గాలు చెప్పాయి. మే 28న బండ్ల గణేష్ ఈ సినిమాలో జయసుధ ప్రకాశ్ రాజ్ భార్యగా నటిస్తున్నారని స్పష్టం చేసారు. ఈ మార్పుల వెనుక చిరంజీవి హస్తం ఉందన్న వార్తలను బండ్ల గణేష్ తోసిపుచ్చారు. "ఇందులో ప్రథమంగా చరణ్ తాతయ్య పాత్ర కోసం రాజ్‌కిరణ్‌ని తీసుకున్నాం. ఆయనపై కొన్ని సన్నివేశాలు చిత్రీకరించాం కూడా. రాజ్‌కిరణ్ అద్భుతంగా నటించారు. అయితే ఆయన నటన తెలుగు నేటివిటీకి దూరంగా ఉందని అనిపించింది. అందుకే ఆయన స్థానంలో ప్రకాశ్‌రాజ్‌ని తీసుకున్నాం. అంతేతప్ప కొందరు అనుకుంటున్నట్లు చిరంజీవిగారు ఈ చిత్రాన్ని ఆపేయమనలేదు" అని బండ్ల గణేష్ మీడియాకి చెప్పారు. కొన్ని రోజుల తర్వాత జగపతి బాబు ఈ సినిమాలో గ్రామీణ నేపథ్యం కలిగిన ప్రతినాయకుడిగా కనిపిస్తారని వార్తలొచ్చాయి. జూలై నెలమధ్యలో ఈ సినిమాలో చరణ్ తండ్రిగా నటించడానికి తెలుగు, తమిళ ప్రేక్షకులకు సుపరిచితులైన మలయాళ నటుడు రహమాన్ ఎంపికయ్యారని తెలిసింది. మొదటి నుండి వెంకటేష్ ఈ సినిమాలో తన పాత్ర నచ్చక తప్పుకున్నారని కథనాలు వచ్చాయి. దానితో కథలో బలం లేదన్న విమర్శలు, వార్తలు ఎక్కువయ్యాయి. వీటికి వెంకటేష్ జూలై 2014 నెలమధ్యలో స్పందించారు. ఆ సమయంలో విడుదలైన దృశ్యం సినిమాకి సంబంధించిన ఒక టీవీ ఛానలుకిచ్చిన ఇంటర్వ్యూలో ఆయన మాట్లాడుతూ "నా ఇమేజ్‌కు తగిన విధంగా రోల్ లేక పోవడం వల్లనే నేను సినిమా నుండి తప్పుకోవడం జరిగింది. యూనిట్ సభ్యులు కూడా అదే భావించారు. నా స్థానంలో వేరే యాక్టర్‌ను తీసుకోవాలనుకున్నారు. నాకైతే స్క్రిప్టు బాగా నచ్చింది. నా పాత్రలో ఇమడానికి ట్రై చేసాను. గోవిందుడు అందరివాడేలే చిత్రం గొప్ప చిత్రం అవుతుందని" అన్నారు. విడుదలకు ముందే వెంకటేష్ ఈ సినిమాకు మంచి ఫీడ్ బ్యాక్ ఇవ్వడంపై చరణ్ అభిమానులు సంతోషం వ్యక్తం చేసారు. తద్వారా పుకార్లకు కూడా తెరపడింది. 2014 జూలై 21న కమలినీ ముఖర్జీ వేషధారణకు సంబంధించిన ఫొటో బయటికొచ్చింది. ఆ ఫొటోలో కమలినీ ముక్కుపుడక పెట్టుకుని లగావోణీ వేసుకుని అచ్చతెలుగు అమ్మాయిలా కనిపించింది. ఈ సినిమాలో ప్రముఖ హాస్యనటుడు ఎం. ఎస్. నారాయణ నటిస్తున్నాడని అదే సమయంలో తెలిసింది. 2014 జూలై 27న కాజల్ ఈ సినిమాలోని తన గెటప్లలో ఒకదాన్ని బయటపెట్టింది. అందులో తెలుపు నలుపు లంగావోణీ వేసుకుని వడ్డాణం పెట్టుకుని కొంగు చాటున తన నాభిని ప్రదర్శించింది. ఆ ఫొటోలో కాజల్ కూడా తెలుగింటి అమ్మాయిలా కనిపించింది. ఇటువంటి చిత్రాల్లో ఇలాగే వుండాలని తన గెటప్‌ అందరికీ నచ్చుతుందని వ్యాఖ్యానించింది. ఇద్దరు కథానాయికల వేషధారణకు మంచి స్పందన లభించింది. ఆదర్శ్ బాలకృష్ణ ఈ సినిమాలో ప్రతినాయకుడిగా నటిస్తున్నాడని 2014 జూలై 30న తెలిసింది. సాక్షి దినపత్రికకి ఇచ్చిన ఒక ఇంటర్వ్యూలో నటి ప్రగతి ఈ సినిమాలో ప్రకాష్ రాజ్, జయసుధల కూతురిగా నటిస్తున్నానని, ఈ సినిమాలో తను కాజల్ అగర్వాల్‌కి తల్లిగా నటిస్తున్నానని స్పష్టం చేసింది.